CELEX: C2004/262/18
Language: el
Date: 2004-10-23 00:00:00
Title: Απόφαση του Δικαστηρίου (πρώτο τμήμα), της 9ης Σεπτεμβρίου 2004, στην υπόθεση C-72/03 (αίτηση για την έκδοση προδικαστικής αποφάσεως της Commissione tributaria provinciale di Massa): Carbonati Apuani Srl κατά Comune di Carrara (Φορολογικές επιβαρύνσεις ισοδυνάμου αποτελέσματος με δασμό — Τέλος επιβαλλόμενο επί των μαρμάρων που εξορύσσονται στο έδαφος δήμου λόγω της μεταφοράς τους πέραν των ορίων της δημοτικής περιφέρειας)

23.10.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 262/9
            
         
      ΑΠΌΦΑΣΗ ΤΟΥ ΔΙΚΑΣΤΗΡΊΟΥ
   
   (πρώτο τμήμα)
   της 9ης Σεπτεμβρίου 2004
   στην υπόθεση C-72/03 (αίτηση για την έκδοση προδικαστικής αποφάσεως της Commissione tributaria provinciale di Massa): Carbonati Apuani Srl κατά Comune di Carrara (1)
   
   (Φορολογικές επιβαρύνσεις ισοδυνάμου αποτελέσματος με δασμό - Τέλος επιβαλλόμενο επί των μαρμάρων που εξορύσσονται στο έδαφος δήμου λόγω της μεταφοράς τους πέραν των ορίων της δημοτικής περιφέρειας)
   (2004/C 262/18)
   Γλώσσα διαδικασίας: η ιταλική
   Στην υπόθεση C-72/03, που έχει ως αντικείμενο αίτηση για την έκδοση προδικαστικής αποφάσεως βάσει του άρθρου 234 EΚ, την οποία υπέβαλε η Commissione tributaria provinciale di Massa Carrara (Ιταλία), με απόφαση της 11ης Δεκεμβρίου 2002, η οποία πρωτοκολλήθηκε στο Δικαστήριο στις 18 Φεβρουαρίου 2003, στο πλαίσιο της διαδικασίας που κινήθηκε από την Carbonati Apuani Srl κατά Comune di Carrara, το Δικαστήριο (πρώτο τμήμα), συγκείμενο από τον P. Jann, πρόεδρο τμήματος, τους A. Rosas και S. von Bahr, την R. Silva de Lapuerta και τον K. Lenaerts (εισηγητή), δικαστές, γενικός εισαγγελέας: M. Poiares Maduro, γραμματέας: L. Hewlett, κύρια υπάλληλος διοικήσεως, εξέδωσε, στις 9 Σεπτεμβρίου 2004, απόφαση με το εξής διατακτικό:
   
               1.
            
            
               Μια αναλογική προς το βάρος εμπορεύματος επιβάρυνση, που εισπράττεται μόνο σε ένα δήμο κράτους μέλους και επιβάλλεται σε μια κατηγορία εμπορευμάτων λόγω της μεταφοράς τους πέραν των ορίων της δημοτικής περιφέρειας, συνιστά φορολογική επιβάρυνση ισοδυνάμου προς εξαγωγικό δασμό αποτελέσματος κατά την έννοια του άρθρου 23 ΕΚ, παρά το γεγονός ότι η επιβάρυνση πλήττει επίσης και τα εμπορεύματα των οποίων ο τελικός προορισμός βρίσκεται στο εσωτερικό του οικείου κράτους μέλους.
            
         
               2.
            
            
               Δεν μπορεί να γίνει επίκληση του άρθρου 23 ΕΚ προς στήριξη αιτήσεων επιστροφής ποσών που εισπράχθηκαν πριν από τις 16 Ιουλίου 1992 υπό τη μορφή του τέλους επί των μαρμάρων, παρά μόνον από τους αιτούντες οι οποίοι, πριν από την ημερομηνία αυτή, είχαν ασκήσει ένδικη προσφυγή ή υποβάλει ισοδύναμη διοικητική ένσταση.
            
         
      (1)  ΕΕ C 83 της 5.4.2003.